Foto: REUTERS Iroq hukumati mamlakatdan xorij qo‘shinlarini chiqarib yuborish to‘g‘risidagi parlament qarorini qayta ko‘rib chiqmaydi. Bu haqda Iroq bosh vaziri devonxonasiga tayanib Al Mawazin portali xabar berdi. "Iroq IShIDga qarshi kurashish uchun o‘z hududida Amerika qo‘shinlarini saqlab qolish to‘g‘risida hech qanday bitim imzolamaydi" , - deyiladi bayonotda. Bayonotda aytilishicha, vazirlar mahkamasi mamlakatdan xorij qo‘shinlari chiqarib yuborilishini talab qilib 5 yanvarda parlament tomonidan qabul qilingan rezolyutsiyani qo‘llab-quvvatlaydi. Avvalroq AQSh prezidenti Donald Tramp Bag‘dodga "misli ko‘rilmagan sanksiyalar" bilan tahdid qilib, Iroqdan Amerika qo‘shinlarini olib chiqib ketishdan bosh tortgandi. Bundan tashqari, uning milliy xavfsizlik bo‘yicha yordamchisi Robert O‘Brayyen ushbu rezolyutsiyani "majburiy kuchga ega emas" deb atadi.